Ботинки лыжные (NNN) LARSEN
Лыжи беговые TISA ELEGANCE WOMEN Bybelskool » Haggai – Herstel die tempel, want Ek is by julle
Haggai – Herstel die tempel, want Ek is by julle
Written by Chris van Wyk. Posted in Haggai
Die tiende boek in die ry van Twaalf Kleiner Profete, Haggai, eggo daarom die boodskap van hoop in Sefanja wat vóór die ballingskap gelewer is met ‘n boodskap van bemoediging aan die volk met die herbou van die tempel ná die ballingskap. Hy bemoedig die volk dat hulle kan volhard met hulle werk, want die Here het belowe dat Hy met hulle is. Hy sal dinge laat uitwerk as hulle net naby Hom bly en aan Hom gehoorsaam bly, presies dít wat Sefanja reeds in sy hfst. 3 belowe het.
Ons weet nie veel persoonlike detail van die profeet Haggai af nie, hoewel die boek Esra na hom en Sagaria, sy tydgenoot, verwys (Esra 5:1-2; 6:14). Die datum van Haggai se optrede is egter bekend en kan presies gedateer word. Die vier profesieë van sy boek is gelewer in ‘n vier maande periode in 520 v.C., die tweede regeringsjaar van die Persiese koning Darius, as bemoediging aan die volk wat besig was om die tempel te herbou nadat hulle ongeveer 19 jaar gelede reeds teruggekeer het uit ballingskap. Hy help hulle dus om hulle prioriteite in lyn met God s’n te kry al het dit omtrent twee dekades geneem.
Let op dat die profesieë van sy boek telkens aan ‘n spesifieke adres gerig is waarna soms ook die reaksies aangedui word. Al die belangrike rolspelers van die geloofsgemeenskap word aangespreek.
Die eerste profesie was aan die twee leiers, die aangewese goewerneur van Juda, Serubbabel, en die hoëpriester Jesua gerig (1:1). Dit was bedoel om te verduidelik dat hulle slegte situasie aan hulle ongehoorsaamheid t.o.v. die herbou van die tempel verbind Almal, ook die volk, het begeesterd daarop gereageer.
Die tweede profesie, ‘n maand later, was steeds aan die twee leiers, sowel as aan almal wat van die volk oorgebly het, gerig (2:1). Dit was bedoel om hulle te bemoedig in hulle werk. Hulle reaksie is egter nie aangeteken nie.
Die derde profesie, twee maande daarna, was gerig aan die priesterkorps (2:11). Dit word in die vorm van ‘n gesprek tussen Haggai en die priesters aangebied, waarop die Here sy belofte van reiniging en seën aan hulle rig.
Die vierde profesie, nog op dieselfde dag, was aan Serubbabel, die goewerneur, gerig om hom van God se omvattende beskerming vir hom as uitverkore seëlring te oortuig (2:22). Sy reaksie word nie aangetoon nie.
Gesamentlik dien die vier profesieë dus as bemoediging van die hele teruggekeerde geloofsgemeenskap van Juda om God hulle prioriteit te maak, soos Hy inderdaad dit met hulle gedoen het.
Die indeling van die perikope volg die struktuur van die vier profesieë met die reaksies daarop:
1:1-15 – God bemoedig die leiers om die bou van die tempel ‘n prioriteit te maak
2:1-9 – God bemoedig almal om moed te hou, want Hy is by hulle
2:10-19 – God bemoedig die priesters dat Hy die volk sal reinig en seën
2:20-23 – God bemoedig Serubbabel dat Hy hom gekies het en sal beskerm
Ons lees die twee hoofstukke as ‘n eenheid.
Haggai 1:1-15 – God bemoedig die leiers om die bou van die tempel ‘n prioriteit te maak
Haggai 2:1-9 – God bemoedig almal om moed te hou, want Hy is by hulle
Haggai 2:10-19 – God bemoedig die priesters dat Hy die volk sal reinig en seën
Haggai 2:20-23 – God bemoedig Serubbabel dat Hy hom gekies het en sal beskerm